ไม่ท้อ
โดย...ทีมข่าวการเงินโพสต์ทูเดย์
4 ม.ค. 2560

โดย...ทีมข่าวการเงินโพสต์ทูเดย์
ถึงจะไม่ได้เป็นรัฐมนตรีในรัฐบาลที่มาจากการเลือกตั้ง แต่ก็ถือว่า อภิศักดิ์ ตันติวรวงศ์ รมว.คลัง มีความตั้งใจเต็มร้อยที่จะวางระบบ วางโครงสร้างประเทศให้ก้าวหน้าไม่แพ้ชาติใดในโลก
แม้แนวคิดปรับระบบสวัสดิการรักษาพยาบาลข้าราชการเปลี่ยนจากกรมบัญชีกลางจ่ายตรง ไปให้บริษัทประกันภัยและประกันชีวิตเข้ามาดูแลจะถูกต่อต้านบ้าง แต่ขุนคลังก็ไม่ท้อ ประกาศเดินหน้านโยบายนี้ต่อไปด้วยเหตุผลที่ว่า หากไม่ทำแล้วในอนาคตจะเกิดปัญหาแน่นอน
ขุนคลังบอกว่า เราคงจะอยู่ไม่ถึงจนปัญหามันเกิดขึ้น แต่ถ้าไม่ยกประเด็นขึ้นมาก็จะไม่มีใครรู้  ไม่มีใครคิดถึงปัญหา หากใช้งบประมาณปลายเปิด คือเบิกเท่าไหร่ก็เบิกไปโดยไม่มีการตรวจสอบว่ามีการรั่วไหล มีการทุจริตอย่างไร สุดท้ายเมื่อประเทศเข้าสู่สังคมผู้สูงอายุ และเก็บภาษีไม่ได้มากเหมือนเดิม จะทำอย่างไร ฉะนั้นเรื่องนี้จะเดินหน้าอธิบายจนกว่าจะเข้าใจ